Danmarks Socialdemokratiske Ungdom

Danmarks Socialdemokratiske Ungdom (DSU) er en politisk ungdomsorganisation baseret på socialdemokratismen. DSU har siden stiftelsen haft tætte bånd til arbejderbevægelsen, og udgør i egen optik dennes politiske ungdomsorganisation.

DSU er medlem af Dansk Ungdoms Fællesråd (DUF), International Union of Socialist Youth (IUSY), Young European Socialists (YES) og Forbundet Nordens Socialdemokratiske Ungdom (FNSU).

DSU er med 50 aktive afdelinger og lidt mere end 1.850 medlemmer Danmarks næststørste politiske ungdomsorganisation målt på medlemmer (efter Venstres Ungdom).

DSU og Socialdemokratiet 

DSU er tilknyttet Socialdemokratiet og samarbejder i forbindelse med kampagne og valgkampe. DSU er derudover repræsenteret i Socialdemokratiets hovedbestyrelse og kongres som delegerede. Samtidig er DSU blevet det forum hvorfra en stor del af fremtidens Socialdemokratiske politikere udklækkes.

Ved folkeafstemningen om retsforbeholdet den 3. december 2015 anbefalede DSU sammen med moderpartiet Socialdemokratiet et ja.

Historie 

DSU blev stiftet i 1920 efter splittelsen mellem socialdemokrater og kommunister på baggrund af 1. verdenskrig og den russiske revolution.

I 1919 havde et flertal i den socialdemokratiske ungdomsorganisation, Socialdemokratisk Ungdomsforbund (SUF), brudt med partiet og var 9. november 1919 med til at grundlægge Venstresocialistisk Parti, som i 1920 blev til Danmarks Kommunistiske Parti. En række SUF-afdelinger, som ikke ønskede at bryde med partiet, stiftede i stedet DSU.

I en del år brugtes forkortelsen DsU (med lille s), fordi retstavningen indtil 1945 foreskrev at Danmark og navneordet Ungdom stavedes med stort. Det blev dog også brugt efter 1945 for ikke at støde sammen med Dansk Skak Union.

DSU har i hele sin levetid været rugekasse for mange mennesker, som senere er blevet ledende skikkelser i Socialdemokratiet. Blandt dem statsminister Jens Otto Krag, udenrigsminister Per Hækkerup og forsvarsminister Hans Hækkerup. Blandt den nuværende generation af socialdemokratiske politikere har bl.a. Henrik Sass Larsen, Morten Bødskov og Mette Frederiksen en fortid i DSU. Også Johanne Schmidt Nielsen startede sin politiske karriere i DSU Odense.

I efteråret 2017 forlod DSU's formand Lasse Quvang Rasmussen pludselig sin formandspost. DSU's hovedbestyrelse konstituerede derpå Frederik Vad som ny forbundsformand, og han blev siden i april 2018 genvalgt som forbundsformand på DSU's kongres. I 2019, hvor der verserede flere sager i pressen om seksuelle krænkelser i andre ungdomspartier, kom det offentligt frem, at Lasse Quvang Rasmussen i 2017 havde måttet gå af i utide på grund af grænseoverskridende adfærd overfor flere kvindelige DSU'ere.

Da Danmark i juni 2019 fik en socialdemokratisk regering, blev den af den politiske kommentator Noa Redington kaldt en ”DSU-regering”, da 15 ud af de 20 ministre var tidligere aktive i DSU.

Skolevalg 
DSU har deltaget i alle fire skolevalg, der har været afholdt af Dansk Ungdoms Fællesråd og Folketinget. Ved skolevalg 2015 fik DSU og Socialdemokratiet 17,6 % af stemmerne svarende til 32 mandater i Folketinget og blev dermed valgets næststørste parti.
Ved skolevalg 2017 fik DSU og Socialdemokratiet 15,6 % af de afgivne stemmer svarende til 28 mandater og blev igen næststørst. Ved skolevalg 2019 lykkedes det DSU og Socialdemokratiet at erobre positionen som Danmarks største parti blandt skoleeleverne med 22,6 % af de afgivne stemmer svarende til 41 mandater. Ved Skolevalg 2021 blev DSU også størst med 23,4 % af stemmerne.

Struktur 
DSU er bygget op af en lang række lokalafdelinger, som er de mindste lokale led. Disse afdelinger indgår i distriktsorganisationer, der følger storkredsgrænserne. En ikke-udtømmelig liste kan findes på DSU-afdelinger og DSU-distrikter.

DSU's ledelse består af to dele: Et kongresvalgt forretningsudvalg på 9 medlemmer og en hovedbestyrelse, som består af formændene fra lokalafdelingerne, distriktsekretærene og forretningsudvalget.

Samtidig har Frit Forum, beskrevet senere i artiklen, en helt speciel status og har egne aktiviteter. Dog har Frit Forum-afdelingerne status som DSU-afdelinger på lige fod med de "normale" afdelinger.

Ydermere har DSU en række udvalg og grupper. Et aktivitets- og kursusudvalg (forkortet AKU) står for planlægning og afvikling af DSU's kursusweekender, et internationalt udvalg (forkortet IU) koordinerer DSU's mange partnerskabs- og udviklingsprojekter i primært Asien, Mellemøsten og Nordafrika, et fagligt udvalg (forkortet FAU) koordinerer fagpolitiske indsatser og politikudvikling, og en redaktion tager sig af DSU's medlemsblad DSU'eren. Derudover findes en række ad hoc-projektgrupper.

DSU er derudover medejer af kursusejendomen Ankersminde, opkaldt efter Anker Jørgensen, som ligger et stykke uden for Vissenbjerg på Fyn. Her afholdes der weekendkurser, sommerlejre, samt andre aktiviteter. Den anden ejer er DUI-Leg og Virke.

Frit Forum 
I DSU findes også Frit Forum, der tidligere var en selvstændig socialdemokratisk studenterorganisation. Siden 1973 har Frit Forum formelt været en del af DSU. Samarbejdet med DSU er primært en formalitet, idet Frit Forum og DSU bejler til forskellige medlemssegmenter. Frit Forum retter sig mod universitetsstuderende, der ikke nødvendigvis er under 30 år, hvorimod DSU er en regulær ungdomsafdeling for Socialdemokrater under 30 år. Frit Forum har selvstændig ledelse, det såkaldte studentersekretariat, men afdelingerne i de forskellige universitetsbyer fungerer i reglen autonomt. Mange socialdemokrater har startet deres karriere i Frit Forum; bl.a. Erhard Jakobsen (foreningens stifter), Poul Nyrup Rasmussen, Svend Auken og Mogens Lykketoft.

Nuværende formand for Frit Forum er Birk Grave

Formænd 

 1920-1927 Christian Christiansen
 1927-1929 Hans Hedtoft
 1929-1933 Johannes Hansen
 1933-1937 H.C. Hansen
 1937-1942 Poul Hansen
 1942-1946 Victor Gram
 1946-1952 Per Hækkerup
 1952-1958 Børge Jensen
 1958-1961 Niels Kristensen
 1961-1967 Ejner Hovgaard Christiansen
 1967-1970 Hans Carl Nielsen
 1970-1974 Niels Enevoldsen
 1974-1978 Frode Møller Nicolaisen
 1978-1982 Finn Larsen
 1982-1986 Jan Petersen
 1986-1990 Jens Christiansen
 1990-1992 Anette Berentzen
 1992-1996 Henrik Sass Larsen
 1996-2000 Morten Bødskov
 2000-2004 Kristian Madsen
 2004-2008 Jacob Bjerregaard Jørgensen
 2008-2012 Peter Hummelgaard
 2012-2014 Camilla Brejner Schwalbe
 2014-2016 Alexander Grandt Petersen
 2016- 2017 Lasse Quvang Rasmussen
 2017-2022 Frederik Vad
 2022-nu Katrine Evelyn Jensen

Forbundssekretær 

 2018-2022 Morgan Krüger
 2022-nu Signe Kaulberg Jespersen

Forretningsudvalget 
Forretningsudvalget vælges på kongressen og udgør sammen med DSU's Hovedbestyrelse den øverste myndighed mellem DSU's kongresser, der typisk afholdes i lige årstal i Store Bededagsferien. Seneste kongres blev afholdt 27-29 maj 2022 i Vejen Idrætscenter.

 Medlemmer af forretningsudvalget:
 Forbundsformand: Katrine Evelyn Jensen, DSU Favrskov
 Forbundssekretær: Signe Kaulberg Jespersen, DSU Roskilde
 Næstformand: Carl Emil Lind Christensen, DSU Ballerupkredsen

 Øvrige medlemmer af Forretningsudvalget:
 Daniel Buur Christensen, DSU Herning (Hovedbestyrelsessekretær)
 Mads Hvidbjerg Kristensen, DSU Vesterbro-Sydhavnen (International sekretær)
 Astrid Seerup Haas, DSU Roskilde (Afdelingssekretær Østdanmark)
 Stine Falk Eiby, DSU Randers (Afdelingssekretær Vestdanmark)
 Mads Nikolaj Simonsen, DSU Amager (Faglig sekretær)
 Anne Katrine Dalsgaard, DSU Skanderborg (Kursussekretær)

Socialdemokratiske folketingsmedlemmer, der startede i DSU 
Blandt tidligere DSU'ere der efter 2019-valget sidder i den socialdemokratiske folketingsgruppe er:
 Mette Frederiksen , tidligere medlem af DSU's forretningsudvalg
 Ane Halsboe-Jørgensen
 Anne Paulin
 Benny Engelbrecht
 Bjørn Brandenborg
 Henrik Dam Kristensen
 Henrik Sass Larsen, forbundsformand for DSU fra 1992-1996
 Jeppe Bruus
 Julie Skvosby
 Kaare Dybvad, tidligere medlem af DSU's forretningsudvalg
 Kasper Sand Kjær
 Lea Wermelin, tidligere medlem af DSU's forretningsudvalg
 Magnus Heunicke
 Mogens Jensen
 Morten Bødskov, forbundsformand for DSU fra 1996-2000
 Nick Hækkerup
 Nicolai Wammen
 Peter Hummelgaard Thomsen, forbundsformand for DSU fra 2008-2012
 Rasmus Horn Langhoff, tidligere medlem af DSU's forretningsudvalg
 Rasmus Prehn
 Simon Kollerup

Kilder

Eksterne henvisninger 
 DSUs websted
 YES – Young European Socialists
 International Union of Socialist Youth
 Afdelinger i Danmarks Socialdemokratiske Ungdom

Litteratur 
 Christiansen, Erik (1970): Ung i politik. Danmarks Socialdemokratiske Ungdom 1920-1970, Haderslev

 
Etableret i 1920
Socialdemokratiske organisationer